VENDIM
Nr. 673, datë 10.11.2021

PËR DISA SHTESA DHE NDRYSHIME NË VENDIMIN NR. 382, DATË 27.6.2018, TË KËSHILLIT TË MINISTRAVE, “PËR MIRATIMIN E RREGULLORES ‘PËR VEPRIMTARINË E STANDARDIZIMIT’”[footnoteRef:2] [2:  Ndryshimet dhe shtesat e propozuara në këtë projektvendim transpozojnë të plotë rregulloren (BE) nr. 1025/2012, të Parlamentit Evropian dhe të Këshillit, të 25 tetorit 2012, “Për standardizimin evropian”, që ndryshojnë direktivat e Këshillit 89/686/KEE dhe 93/15/KEE dhe direktivat 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE dhe 2009/105/KE të Parlamentit Evropian dhe të Këshillit, e shfuqizimin e vendimit të Këshillit 87/95/KEE, dhe vendimin nr. 1673/2006/KE të Parlamentit Evropian dhe të Këshillit.] 


Në mbështetje të nenit 100 të Kushtetutës dhe të pikës 5, të nenit 8, të ligjit nr. 9870, datë 4.2.2008, “Për standardizimin”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

Në rregulloren bashkëlidhur vendimit nr. 382, datë 27.6.2018, të Këshillit të Ministrave, bëhen këto shtesa dhe ndryshime:
1. Në kreun I, “Dispozita të përgjithshme”, bëhen shtesat dhe një ndryshim, si më poshtë vijon:
a) në fund të pikës 1, “Qëllimi”, shtohen fjalët “… dhe pjesëmarrjen e palëve të interesit në proceset e standardizimit.”;
b) në pikën 2, “Përkufizime”, bëhet një ndryshim dhe një shtesë, si më poshtë vijon:
i. pika 5 ndryshohet, si më poshtë vijon:
“5. “Shërbim” është çdo aktivitet ekonomik vetëpunësimi, i cili normalisht sigurohet për shpërblim, përfshirë aktivitete të karakterit:
 - industrial;
- tregtar;
- zejtar;
- të profesionistëve.”;
ii. pas pikës 5 shtohet pika 6, me këtë përmbajtje:
“6. “Standard” është një specifikim teknik, i miratuar nga një organ i njohur standardizimi, për zbatim të përsëritur ose të vazhdueshëm, përputhshmëria me të cilin nuk është e detyrueshme dhe që është një nga përcaktimet e mëposhtme:
a) “Standard ndërkombëtar”, një standard i miratuar nga një organ ndërkombëtar standardizimi;
b) “Standard evropian”, një standard i miratuar nga një organizatë evropiane standardizimi;
c) “Standard i harmonizuar”, një standard evropian i miratuar në bazë të një kërkese të bërë nga Komisioni Evropian për zbatimin e legjislacionit të harmonizuar të Bashkimit Evropian;
ç) “Standard kombëtar”, një standard i miratuar nga një organ kombëtar standardizimi.”.
2. Në kreun II, “Transparenca dhe pjesëmarrja e grupeve të interesit”, bëhet një ndryshim dhe një shtesë, si më poshtë vijon:
a) nënpika 3.4 ndryshohet, si më poshtë vijon:
“3.4 DPS-ja njofton organizatat e tjera të standardizimit në nivel rajonal dhe/ose ndërkombëtar për ekzistencën e programit të punës në përputhje me legjislacionin, rregulloret e brendshme dhe procedurat e saj në fuqi.”;
b) pas nënpikës 6.1 shtohet nënpika 6.2, me këtë përmbajtje:
“6.2 Kundërshtitë zyrtare ndaj standardeve të harmonizuara
6.2.1 Kur autoritetet shqiptare, përfshirë DPS-në ose ministrinë përgjegjëse konsiderojnë se një standard shqiptar i harmonizuar nuk përmbush plotësisht kërkesat që synon të mbulojë dhe që përcaktohen në legjislacionin përkatës (rregulloret teknike), Këshilli i Ministrave, me propozimin e ministrisë përgjegjëse për çështjet tregtare dhe/ose ekonomike, pas konsultimit me DPS-në, mund të anulojë referencën për këtë standard dhe ta heqë atë nga lista e botuar për standardet e referencës. Procedura do të kryhet në përputhje me detyrimet e autoriteteve shqiptare dhe me legjislacionin, rregulloret e brendshme dhe procedurat e DPS-së në fuqi.”.
3. Në kreun IV, “Financimi i standardizimit evropian”, bëhen disa shtesa dhe një ndryshim, si më poshtë vijon:
a) në fund të të shkronjës “a”, të nënpikës 9.2, shtohen fjalët “… si dhe organizatat evropiane të grupeve të interesit, siç përcaktohen në shtojcën II të vendimit;”;
b) në nënpikën 10.1, fjala “Qeveria ...” zëvendësohet me “Drejtoria e Përgjithshme e Standardizimit ...”;
c) pas nënpikës 10.2 shtohet nënpika 10.3, me këtë përmbajtje:
“10.3 Drejtoria e Përgjithshme e Standardizimit dërgon një raport vjetor në organizmat evropianë të standardizimit, në përputhje me detyrimet e autoriteteve shqiptare dhe me legjislacionin, rregulloret e brendshme dhe procedurat e saj në fuqi. Raporti përmban informacione të hollësishme për sa vijon:
a) transparencën e standardeve;
b) pjesëmarrjen e palëve të interesuara në standardizimin shqiptar dhe evropian;
c) financimet nga Bashkimi Evropian;
ç) përfaqësimin e NVM-ve, organizatave të konsumatorëve dhe aktorëve mjedisorë e socialë në organet kombëtare të standardizimit;
d) publikimin në faqen e internetit të DPS-së për lehtësirat e krijuara për NVM-të, për përdorimin e standardeve dhe pjesëmarrjen e tyre në proceset e hartimit e adoptimit të standardeve;
dh) përdorimin e specifikimeve teknike të TIK-ut në sistemin e standardizimit;
[bookmark: _GoBack]e) bashkëpunimin ndërmjet organeve kombëtare të standardizimit dhe organizatave evropiane të standardizimit.”.
ç) pas pikës 10, “Organet kombëtare të standardizimit”, shtohet pika 11, me këtë përmbajtje:
“11. Pjesëmarrja e palëve të interesuara në standardizimin shqiptar dhe evropian
11.1 DPS-ja zbaton qasjen e procedurave të mëposhtme në veprimtarinë kombëtare në fushën e standardizimit dhe bashkëpunon për zbatimin e saj në nivelin rajonal (evropian).
11.2 DPS-ja inkurajon e lehtëson përfaqësimin dhe pjesëmarrjen efektive të të gjithë aktorëve relevantë, përfshirë NVM-të, organizatat e konsumatorëve dhe palët e interesit mjedisor dhe social në aktivitetet e saj të standardizimit. Ajo e realizon këtë veçanërisht përmes organizatave evropiane të interesit, që marrin financime nga Bashkimi Evropian, në përputhje me këtë rregullore në nivelin e zhvillimit të politikave dhe në fazat vijuese të zhvillimit të standardeve evropiane ose çdo publikim tjetër për standardizimin evropian:
a) propozimin e pranimin e titujve të rinj të punës;
b) diskutimin teknik për propozimet;
c) paraqitjen e komenteve për draftet e përgatitura;
ç) rishikimin e standardeve ekzistuese evropiane ose të publikimeve të tjera të standardizimit evropian;
d) shpërndarjen e informacionit dhe rritjen e ndërgjegjësimit në nivel kombëtar për standardet evropiane të miratuara ose publikimet e standardizimit evropian.
11.3 DPS-ja bashkëpunon me autoritetet e mbikëqyrjes së tregut në rajon, objektet kërkimore të Komisionit Evropian dhe organizatat evropiane të interesit, që marrin financime nga Bashkimi Evropian, në përputhje me këtë rregullore, dhe lehtëson përfaqësimin, në nivelin teknik, të ndërmarrjeve, qendrave kërkimore, universiteteve dhe personave të tjerë juridikë (kur këta të fundit kanë marrë pjesë në projekte të kësaj fushe dhe që është financuar nga Bashkimi Evropian me programe shumëvjeçare në fushën e kërkimit, të inovacionit dhe zhvillimit teknologjik) në aktivitetet e standardizimit lidhur me një fushë në zhvillim me ndikime të rëndësishme teknologjike.”.
4. Kreu V, “Dispozita kalimtare”, riformulohet, si më poshtë vijon:

“Kreu V
 DISPOZITA KALIMTARE

12. Periudhat e zbatimit të rregullores
12.1 Me përjashtim të pikës 7, pikat 1 deri në 11 zbatohen me hyrjen në fuqi të vendimit të Këshillit të Ministrave, që miraton këtë rregullore.
12.2 Pika 7, e kësaj rregulloreje, zbatohet drejtpërdrejt me anëtarësimin e Shqipërisë në Bashkimin Evropian.”.
Ky vendim hyn në fuqi pas botimit në Fletoren Zyrtare.

